ผ่อนผันประมง ให้ยืมตัวแรงงานได้
จัดชุดเคลื่อนที่ ขึ้นทะเบียนเรือ 22จังหวัดริมฝั่ง,ผู้ประกอบการประมงแห่ขอขึ้นทะเบียนให้ถูกต้องตามกฎเหล็กของรัฐคิดเป็นร้อยละ 70 ส่วนที่เหลือยังติดขัดเรื่องเครื่องมือต้องเสียค่าใช้จ่ายเปลี่ยนแปลงลำละ 3-4 ล้านบาท ชาวประมงวอนรัฐขอผ่อนผัน จ.นครศรีธรรมราชอาหารทะเลแช่แข็งเริ่มหมดราคาสูง ด้าน รมว.แรงงานแก้ปัญหาผ่อนผันยืมตัวแรงงานระหว่างเรือได้และสามารถเพิ่มนายจ้างได้อีก 2 คน พร้อมออกประกาศ 22 จังหวัดที่ทำกิจการประมง,ชาวประมงเร่งปลดล็อกขึ้นทะเบียนให้ถูกต้องกฎหมายหวั่นกระทบผลระยะยาว แบกภาระค่าใช้จ่ายลูกเรือหนีไปทำงานอื่นวอนรัฐบาลเยียวยายืดเวลาบังคับใช้กฎเหล็ก ล่าสุด เมื่อเวลา 10.00 น. วันที่ 8 ก.ค. ที่สมาคมประมง อ.เมืองปัตตานี นายวีรพงค์ แก้วสุวรรณ ผวจ.ปัตตานี เป็นประธานเปิดการอบรมขอรับประกาศนียบัตรเป็นใบประกอบวิชาชีพนายท้ายเรือ นายช่างกล พนักงานวิทยุและไต้ก๋งเรือ ให้กับกลุ่มผู้ประกอบการเรือประมงและลูกจ้างได้เพิ่มพูนความรู้ประสบการณ์และเป็นการเข้าสู่ระบบการทำประมงทางทะเลอย่างถูกต้องตามกฎหมาย ตามแนวทางนโยบายของรัฐบาลและเป็นไปตามกรอบของอียู โดยมีบรรดาผู้ประกอบการเรือประมงขนาดเล็กและเรือประมงพาณิชย์ ลูกจ้าง รวมถึงไต้ก๋งเรือที่มีความสนใจ เข้าร่วมการอบรมพร้อมรับใบประกาศนียบัตรอนุญาตการประกอบอาชีพประมงทางทะเลจำนวน 1,300 คน,น.ท.ธวัช สุวรรณรัตน์ หัวหน้าศูนย์ควบคุมการแจ้งเรือเข้าออก จ.ปัตตานี (ปีโป้) กล่าวว่า การอบรม ให้ความรู้ พร้อมทั้งมอบใบประกาศนียบัตรการทำประมงในครั้งนี้ ถือเป็นมาตรการเตรียมความพร้อมรองรับการทำประมงอย่างถูกต้องตามกฎหมาย เรือประมงในพื้นที่มี 480 ลำ มาขอขึ้นทะเบียนถูกต้องตามกฎหมายแล้ว 400 ลำ คงเหลือเพียง 80 ลำ ยังอยู่ในขั้นตอนการขอขึ้นทะเบียน,ด้าน น.ต.วันชนะ รัตนฉายา หัวหน้าศูนย์ควบคุมการแจ้งเข้า-ออกเรือประมงของศูนย์ประสานการปฏิบัติในการรักษาผลประโยชน์ของชาติทางทะเลเขต 2 (ศรชล.) กล่าวว่า สำหรับศูนย์ควบคุมฯ จ.สงขลา ตั้งแต่วันที่ 1 ก.ค. มีเรือที่ถูกต้องตามกฎหมายและมีเอกสารครบตามที่ทางรัฐบาลกำหนดสามารถทำการออกเรือตามปกติ ส่วนเรื่องการจับกุมยืนยันว่ายังไม่มีการจับกุมเพราะเรือประมงที่ออกไปทำประมงส่วนใหญ่เป็นเรือที่ถูกต้อง ส่วนเรือที่ผิดกฎหมายยังจอดอยู่ตามท่าเทียบเรือเพื่อรอดำเนินการแก้ไข,นายสุกิจ รัตนวินิจกุล ประมงจังหวัดนครศรีธรรมราช เปิดเผยว่า ขณะนี้มีเรือประมงขนาดใหญ่จอดเทียบท่าประมาณ 500 ลำ ส่วนใหญ่เป็นเรือประมงของสมาคมผู้ทำประมงใน อ.ขนอม และ อ.สิชล ยังมีเรือประมงออกทะเลตามปกติประมาณ 50 ลำต่อวันรวมไปถึงเรือประมงพื้นบ้าน แต่หลังจากที่เรือประมงส่วนใหญ่ไม่ยอมออกจากท่า 10 วัน ทำให้อาหารทะเลแช่แข็งที่มีอยู่เดิมใกล้หมด ส่งผลให้อาหารทะเลในพื้นที่หายไปจากท้องตลาด 50 เปอร์เซ็นต์และราคาอาหารทะเลเพิ่มขึ้น 10 เปอร์เซ็นต์,ขณะเดียวกัน นายสุริยะ โกพัฒน์ตา ผอ.สำนักงานเจ้าท่าภูมิภาคสาขาประจวบคีรีขันธ์ เปิดเผยว่าขณะนี้สำนักงานเจ้าท่าฯ อยู่ระหว่างการเร่งจดทะเบียนเรือใหม่ที่ยังตกค้างอีก 1,095 ลำเพื่อให้ถูกต้องตามกฎหมายประมง นอกจากการให้บริการในที่ตั้งแล้วยังจัดเจ้าหน้าที่ออกให้บริการจดทะเบียนเรือทุกขนาดที่ติดเครื่องยนต์ในทุกอำเภอสัปดาห์ละ 1-2 วัน เพื่อให้เสร็จสิ้นภายในเดือนกรกฎาคมนี้ เช่นเดียวกับการเร่งทดสอบเพื่อออกใบประกาศนายท้ายเรือ ใบประกาศช่างเครื่อง ปีนี้ดำเนินการไปแล้วกว่า 1,000 คน ปัญหาที่พบในปัจจุบันคือผู้ประกอบกิจการประมงส่วนใหญ่ไม่สามารถหานายท้ายเรือ ช่างเครื่องที่เป็นคนไทยได้ตามที่กฎหมายกำหนด ทำให้ยังไม่สามารถออกทำการประมงได้เนื่องจากต้องมีเอกสารครบทั้ง 12 รายการ อย่างไรก็ตาม หากแรงงานเพื่อนบ้านมีหนังสือเดินทางและผ่านการรับรองจากสถานทูตก็สามารถเข้ารับการทดสอบเพื่อทำงานในตำแหน่งดังกล่าวได้,ด้านนายอรุณชัย พุทธเจริญ ประมงจังหวัดสมุทรสาคร กล่าวว่า ขณะนี้มีเรือประมงที่จดทะเบียนแล้ว 1,020 ลำ แบ่งเป็นเรือที่น้อยกว่า 30 ตันกรอส เรือเล็กชายฝั่ง 508 ลำ ที่เหลือก็จะเป็นเรือขนาดใหญ่มากกว่า 30 ตันกรอส เจ้าของเรือต้องมายื่นแสดงตัวเนื่องจากทางรัฐต้องการทราบตัวเลขที่แท้จริงให้สามารถไปดำเนินการในเรื่องของการจัดระบบให้ถูกต้อง ขอแนะนำให้เรือที่ยังไม่ได้มาจดแจ้งให้รีบมาดำเนินการด่วน บางเรื่องเป็นเรื่องใหม่คือไต้ก๋งเรือต้องเป็นคนไทยหากใช้คนต่างชาติก็ผิดกฎหมาย รวมทั้งนายท้าย ช่างเครื่องก็ต้องมีใบอนุญาตจากทางราชการ เรื่องนี้ถือเป็นเรื่องใหม่ของชาวประมงต้องดำเนินการ,นายพรชัย ถมกระจ่าง นายอำเภอศรีราชาลงพื้นที่พบตัวแทนเรือประมงและผู้ประกอบการอาหารทะเลที่บ้านบางพระ อ.ศรีราชา จ.ชลบุรี เพื่อตรวจสอบผลกระทบเกี่ยวกับปัญหาเรือประมง จากนั้นนายพรชัยเปิดเผยว่า ชาวประมงพื้นบ้านได้รับผลกระทบน้อยยังคงหาปลาได้ปริมาณเท่าเดิม ส่วนที่กระทบมากก็จะเป็นผู้ประกอบการอาหารทะเลราคาอาหารทะเลสูงขึ้นมาก,ผู้สื่อข่าวเดินสำรวจอาหารทะเลในพื้นที่ ต. นาจอมเทียน อ.สัตหีบ จ.ชลบุรี อาหารทะเลยังมีขายตามปกติไม่ขาดตลาด แต่ปรับราคาเพิ่มขึ้นจากผู้นำส่ง ด้านนายปรีชา หิมานันโต อดีตกำนันตำบลสัตหีบ เจ้าของร้านปรีชาซีฟู้ด เปิดเผยว่า อาหารทะเลยังมีขายตามปกติไม่ได้ขาดแคลน ส่วนราคาอาหารทะเลนำมาส่งมีราคาสูงขึ้นบ้างแต่พอรับได้ ทางร้านไม่ได้ขึ้นราคาค่าอาหาร พร้อมยืนยันอาหารทะเลในพื้นที่ อ.สัตหีบ ไม่ขาดและไม่ขึ้นราคาอย่างแน่นอน,จ.ระยอง นายวิชิต ศรีชลา นายกสมาคมประมงจังหวัดระยอง กล่าวว่า มีเรือประมงขึ้นทะเบียนกับกรมเจ้าท่า 3,000 ลำ คิดเป็น 70 เปอร์เซ็นต์ของจำนวนเรือทั้งหมด ส่วนที่เหลือกำลังดำเนินการปรับปรุงแก้ไขในเรื่องของตาอวน เรือแต่ละลำจะต้องใช้เงินกว่า 3-4 ล้านบาท ในการเปลี่ยนเครื่องมือประมง โดยชาวประมงอยากให้รัฐบาลผ่อนผันในเรื่องปัญหาควบคุมเครื่องมือประมง,ที่สำนักงานตำรวจแห่งชาติ พล.ต.อ.สมยศ พุ่มพันธุ์ม่วง ผบ.ตร.กล่าวว่า สั่งการให้ฝ่ายความมั่นคงเข้าไปตรวจสอบกรณีที่มีสมาคมหรือกลุ่มเรือผิดกฎหมายเข้าไปสกัดกั้นไม่ให้เรือประมงถูกกฎหมายออกไปทำประมง โดยต้องตรวจสอบว่ามีผู้อยู่เบื้องหลังหรือไม่ หากผิดกฎหมายต้องดำเนินการทั้งผู้อยู่เบื้องหลังและกลุ่มเรือประมงที่มาปิดอ่าว เนื่องจากส่งผลกระทบในวงกว้าง ส่วนพฤติกรรมดังกล่าวจะถือว่าเป็นผู้มีอิทธิพลหรือไม่ก็ต้องตรวจสอบ,ด้าน พล.อ.สุรศักดิ์ กาญจนรัตน์ รมว.แรงงาน กล่าวถึงการแก้ปัญหาแรงงานประมงได้รับผลกระทบจากเรือประมงหยุดหาปลาว่า ก่อนหน้านี้มีนายจ้างยืมตัวแรงงานต่างด้าวในกิจการประมงที่ขึ้นทะเบียนกับกระทรวงแรงงานอย่างถูกต้องระหว่างกันเนื่องจากขาดแคลนแรงงานบางส่วนในกรณีที่แรงงานป่วย แต่เมื่อถูกเจ้าหน้าที่ตรวจแรงงานตรวจพบจะมีความผิดเนื่องจากเป็นการทำงานกับนายจ้างไม่ตรงตามที่ยื่นขออนุญาต เพื่อแก้ปัญหาจึงจะผ่อนผันให้สามารถยืมตัวแรงงานระหว่างเรือได้เพราะไม่ได้ถือเป็นการเปลี่ยนงาน แต่นายจ้างรายเดิมต้องยินยอม อธิบดีกรมการจัดหางานไปออกประกาศให้ดำเนินการเพิ่มรายชื่อนายจ้างของแรงงานต่างด้าวในกิจการประมงและให้แจ้งให้หน่วยงานที่ทำหน้าที่ตรวจแรงงานในจังหวัดต่างๆให้รับทราบ,ขณะที่นายสุเมธ มโหสถ อธิบดีกรมการจัดหางาน (กกจ.) กล่าวว่า แนวทางช่วยเหลือแรงงานประมงต่างด้าวที่ขึ้นทะเบียนถูกต้องกว่า 8 หมื่นคน เนื่องจากเรือประมงบางส่วนต้องหยุดออกเรือเพราะยังปฏิบัติไม่ตรงตามข้อกำหนดของไอยูยูทำให้แรงงานบางส่วนได้รับผลกระทบ จึงเสนอข้อกำหนดไปยัง รมว.แรงงาน โดยจะให้แรงงานเรือประมงต่างด้าว 1 คน สามารถเพิ่มนายจ้างได้อีก 2 คน ในลักษณะยืมตัวจากนายจ้างรายเดิมที่เป็นผู้มายื่นจดทะเบียนแรงงานประมงไว้ โดยเป็นไปในลักษณะของการยืมตัว ด้วยความยินยอมจากนายจ้างรายเดิม แต่ไม่สามารถเปลี่ยนนายจ้างได้ ทั้งนี้ กกจ.แจ้งเรื่องนี้ไปยังสำนักงานจัดหางานจังหวัดทั้ง 22 จังหวัดที่มีกิจการประมงทะเลแล้ว และเร็วๆนี้จะออกประกาศและส่งแบบคำขอเพิ่มนายจ้างของแรงงานต่างด้าวไปยังสำนักงานจัดหางานจังหวัดทั้ง 22 จังหวัด,ที่ทำเนียบรัฐบาล พล.ต.สรรเสริญ แก้วกำเนิด รองโฆษกประจำสำนักนายกรัฐมนตรี กล่าวถึงการช่วยเหลือผ่อนปรนเรือประมงที่ไม่สามารถออกทำการประมงได้ตั้งแต่วันที่ 1 ก.ค. เนื่องจากยังไม่ดำเนินการให้ถูกต้องตามกฎหมายว่า รัฐบาลจัดชุดเคลื่อนที่ให้บริการแบบเบ็ดเสร็จในพื้นที่ 22 จังหวัดชายฝั่งตามท่าเรือต่างๆเพื่ออำนวยความสะดวกให้แก่เจ้าของเรือ ไต๋เรือ และลูกเรือ แสดงหลักฐานเอกสารเพื่อออกทำการประมงได้ถูกต้องตามกฎหมาย ชุดเคลื่อนที่ดังกล่าวจะดำเนินการไปจนถึงวันที่ 15 ก.ค. ครอบคลุมท่าเทียบเรือหลักทุกจังหวัด เพื่อให้บริการ อาทิ จดทะเบียนเรือ ต่อใบอนุญาตการใช้เรือ ออกใบประกาศนียบัตรนายท้ายเรือ ผู้ควบคุมเรือ การเปลี่ยนแปลงรายการในใบอนุญาตใช้เรือ เป็นต้น ส่วนเรือที่ไม่มีเอกสาร หรือไม่สามารถดำเนินการได้ถูกต้องต้องหยุดออกเรือ เพื่อให้เป็นไปตามหลักเกณฑ์กฎหมาย แต่ขณะนี้เรือประมงพื้นบ้านยังคงออกเรือตามปกติ
ผู้ประกอบการประมงแห่ขอขึ้นทะเบียนให้ถูกต้องตามกฎเหล็กของรัฐคิดเป็นร้อยละ 70 ส่วนที่เหลือยังติดขัดเรื่องเครื่องมือต้องเสียค่าใช้จ่ายเปลี่ยนแปลงลำละ 3-4 ล้านบาท
ข่าวหน้า1,เรือประมงผิดกฎหมาย,แรงงานประมงต่างด้าว,ขึ้นทะเบียนเรือ,จดทะเบียนเรือประมง,ธวัช สุวรรณรัตน์,ค่าใช้จ่ายลูกเรือ,ข่าว,ข่าวทั่วไทย